User:Snapfam/sandbox

வீடமைப்பு வளர்ச்சிக் கழகம் வீடமைப்பு வளர்ச்சிக் கழகம் (Housing and Development Board), தேசிய வளர்ச்சி அமைச்சின் கீழ் இயங்கும் அரசாங்க ஆணைபெற்ற ஒரு கழகமாகும். அது சிங்கப்பூரின் பொது வீடமைப்புக்குப் பொறுப்பு வகிக்கிறது. வீடமைப்பு வளர்ச்சிக் கழகம், 1960-களில் இருந்த சேரிகளைச் சீர்படுத்திக் குடிமக்களுக்குக் குறைந்த விலையிலான வீடுகளைக் கட்டித்தரும் அரும்பணியைச் செய்துள்ளது. இன்று சிங்கப்பூரில் 82 விழுக்காட்டு மக்கள் வீடமைப்பு வளர்ச்சிக் கழக அடுக்குமாடிக் கட்டடங்களில் வாழ்கிறார்கள். வீடமைப்பு வளர்ச்சிக் கழகத்தின் தலைமையகம் தோ பாயோவில் அமைந்துள்ளது.

1. வரலாறு 1959-இல் சுய ஆட்சி பெற்ற சிறிது காலத்தில், சிங்கப்பூரில் மக்கள் வசிக்க இருப்பிடம் இன்றி அவதிப்பட்டனர். இரண்டாம் உலகப் போரில் ஏற்பட்ட சேதத்தினாலும், குறைவான வீட்டுக் கட்டுமானப் பணிகளாலும், போருக்கு முந்திய வீட்டுப் பற்றாக்குறை நிலை, மேலும் மோசமடைந்தது. அன்றைய காலக்கட்டத்தில் பிரிட்டிஷ் வீடமைப்புக் குழு அறிக்கை ஒன்றை வெளியிட்டது. அதில் ‘உலகில் மிக மோசமான சேரிகளில் ஒன்றாகச் சிங்கப்பூர் விளங்குகிறது’ என்றும், ‘நாகரிக சமூகத்திற்கு அது ஓர் அவமானம்’ என்றும் குறிப்பிடப்பட்டிருந்தது. 1959-ஆம் ஆண்டு, மக்கள் செயல் கட்சி பொதுமக்களுக்குக் குறைந்த விலையில் வீடு கட்டிக்கொடுக்க வேண்டியதன் அவசியத்தை உணர்ந்தது. ஆட்சிக்கு வந்தால், மக்களுக்குக் குறைந்த விலையில் வீடு கட்டித் தருவதாக அக்கட்சி வாக்குறுதி அளித்தது. தேர்தலில் வெற்றிபெற்று, ஆட்சி அமைத்ததும், அரசாங்கம், வீடுகளின் பற்றாக்குறைப் பிரச்சினையைத் தீர்க்க, உடனடியாக நடவடிக்கைகளை எடுத்தது. அரசாங்கம், ‘1960-இன் வீடமைப்பு மற்றும் வளர்ச்சி சட்டம்’ என்னும் சட்டத்தை இயற்றியது. இது, ‘சிங்கப்பூரை மேம்படுத்துதல் அறக்கட்டளை’ (Singapore Improvement Trust) என்ற அமைப்புக்குப் பதிலாக, வீடமைப்பு வளர்ச்சிக் கழகம் தோன்றக் காரணமாக அமைந்தது. 2. முதல் அடுக்குமாடி வீடுகள் முதல் அடுக்குமாடி வீடுகள் குயீன்ஸ்டவுனில் 1953-ஆம் ஆண்டு கட்டப்பட்டன. இந்த அடுக்குமாடி வீடுகள், ‘சிங்கப்பூரை மேம்படுத்துதல் அறக்கட்டளை’ மூலம் கட்டப்பட்டன. இங்கிலாந்தின் இரண்டாம் எலிசபெத் அரசியின் நினைவாக ‘குயீன்ஸ்டவுன்’  என்று அவ்வட்டாரம்  அழைக்கப்பட்டது. 3. வீடமைப்பு வளர்ச்சிக் கழகத்தின் ஆரம்பக் காலப் பணி 1960-இல், திரு. லிம் கிம் சான், வீடமைப்பு வளர்ச்சிக் கழகத்தின் முதல் தலைவராக நியமிக்கப்பட்டார். சிங்கப்பூர் மக்களுக்குக் குறைந்த விலையில் அதிகமான வீடுகளைக் கட்டித் தருவதே வீடமைப்பு வளர்ச்சிக் கழகத்தின் முக்கிய நோக்கமாக இருந்தது. அப்பொழுது மக்கள் தொகை அதி விரைவில் அதிகரித்து வந்ததால், 400,000-திற்கும் மேற்பட்டவர்கள் குடியிருக்கச் சரியான விடுகள் இல்லாமல் கூட்ட நெரிசலில் வசித்து வந்தனர். ஒரு விரைவுத் திட்டத்தின் முதல் இரண்டு வருடங்களில் 2,000 வீடுகள் கட்டப்பட்டன. 1965-க்குள் 5,000 அடுக்குமாடி வீடுகள் கட்டப்பட்டுவிட்டன. அப்போதைய பிரதமரான திரு. லீ குவான் யூ மற்றும் நிதி அமைச்சரான திரு கோ கெங் சுவீயுடன் திரு லிம் நெருக்கமான உறவு கொண்டிருந்தார். இந்தத் தொடர்பின் மூலம் திரு. லிம்மின் திட்டங்களுக்கு நிதி உதவிகள் கிடைத்தன. திரு. லிம் வீடமைப்பு வளர்ச்சிக் கழகத்தில் பணியாற்றத் தாமாகவே முன்வந்ததால் அவர் முதல் மூன்று வருடங்களுக்கான சம்பளத்தைக்கூடப் பெற்றுக்கொள்ளவில்லை. சிங்கப்பூரர்கள் சொந்த வீடுகள் வாங்குவதை ஊக்குவிக்க வீட்டுரிமைத் திட்டம் (Home Ownership Scheme) அறிமுகம் கண்டது. பின்னர், மக்கள் தங்கள் மத்திய சேமநிதியைப் பயன்படுத்தி வீடுகள் வாங்க அனுமதி வழங்கப்பட்டது. இம்முயற்சிகள், மக்கள் அப்போது தாங்கள் வாழந்துவந்த இடங்களை விட்டுவிட்டு வீடமைப்பு வளர்ச்சிக் கழக வீடுகளை வாங்கப் போதுமானவையாக இல்லை. 1961-ஆம் ஆண்டு நிகழ்ந்த புக்கிட் ஹோ சுவி தீ விபத்துக்குப் பின்னரே மக்கள் வீடமைப்பு வளர்ச்சிக் கழக வீடுகளின் மீது நம்பிக்கை வைத்து அவற்றை வாங்க முற்பட்டனர்.

4. வீடமைப்பு வளர்ச்சிக் கழகத்தின் இன்றைய பணிகள் இன்று தீவு முழுவதும் பல வட்டாரங்களில் வசதிமிக்க, எழில்மிக்க அடுக்குமாடி வீடுகள் வீடமைப்பு வளர்ச்சிக் கழகத்தால் கட்டப்பட்டுள்ளன. மேலும், பல பழைய மற்றும் புதிய வட்டாரங்களில் வீடுகள் கட்டப்பட்டும் வருகின்றன. ஒவ்வொரு வட்டாரத்திலும் வசிக்கும் மக்களின் நலன் கருதி, வீடமைப்பு வளர்ச்சிக் கழகம், ஈரச் சந்தை, கடைகள், கடைத்தொகுதிகள், பூங்காக்கள், விளையாட்டுத் திடல்கள், நூலகம், நீச்சல் குளம் போன்ற பல்வேறு வசதிகளை அந்த வட்டார மக்களுக்கென அமைத்துக்கொடுக்கிறது. 1990-கள் முதல் வீடமைப்பு வளர்ச்சிக் கழகம் பழைய அடுக்குமாடி வீடுகளைப் புதுப்பிக்கும் பணிகளையும் மேற்கொண்டு வருகிறது.

மேற்கோள்கள் http://eresources.nlb.gov.sg/infopedia/articles/SIP_1589_2009-10-26.html https://data.gov.sg/dataset/estimated-resident-population-living-in-hdb-flats http://www.teoalida.com/singapore/hdbstatistics/ https://en.wikipedia.org/wiki/Housing_and_Development_Board https://www.countries-ofthe-world.com/smallest-countries.html https://en.wikipedia.org/wiki/Lim_Kim_San